L-aħħar jiem kienu kemmxejn kwieti fid-dinja tal-Formula 1, però l-aħbarijiet ma naqsux hekk kif it-timijiet qegħdin iħarsu lejn il-futur tagħhom kif ukoll dak tal-isport b'mod ġenerali. Diskussjonijiet fil-qrib F'kummenti li tat lill-midja, id-deputy team principal Claire Williams, sostniet li qegħda tistenna li fi żmien qasir jibdew in-negozjati għal ftehim kummerċjali ġdid li jmur lil hinn minn dak attwali li jintemm fl-2020. Fl-aħħar ġimgħat, it-timijiet, il-fornituri u l-amministraturi tal-F1 irnexxielhom jaslu għal qbil dwar id-direzzjoni li l-isport se jieħu fil-futur aktar immedjat. Dan il-ftehim se jwassal biex ikun hemm kontroll akbar tal-ispejjeż relatati mal-iżvilupp tal-magni ibridi, filwaqt li se jintroduċi miżuri li mistennijin iżidu l-interess fl-isport. Għaldaqstant, b'dan il-ftehim issiġillat, Williams qegħda tistenna li l-partijiet kollha involuti f'dan il-proċess issa jdawru l-attenzjoni tagħhom lejn kwistjonijiet aktar fit-tul. Waħda mir-riforma li ssemmiet ħafna matul dawn l-aħħar snin kienet l-abolizzjoni tal-iStrategy Group li jagħti poter kbir lill-amministraturi u t-timijiet l-kbar. Madankollu, Williams sostniet li s'issa ma jidhirx li hemm alternattiva aktar vijabbli għal din l-istruttura. Minħabba f'hekk jidher li m'hemmx possibbilità kbira li din il-bidla sseħħ. Riforma oħra li tista' tiġi proposta taf tkun dik relatata mal-mod kif jitqassmu l-premji finanzjarji bejn it-timijiet. Skont Bob Fernley, id-deputy team principal tal-Force India, u Dave Ryan, ir-racing director tal-Manor, is-sistema attwali mhijiex ġusta. Dan għaliex id-distakk bejn il-premji li jirċievu t-timijiet li kbar u dawk li tingħataw lit-timijiet medji u żgħar huwa kbir wisq. Min-naħa l-oħra, Christian Horner, it-team principal tar-Red Bull, qal li d-deċiżjoni hija tal-kap tal-FOM Bernie Ecclestone għaliex huwa hu li jamministra d-drittijiet kummerċjali tal-isport. Se titneħħa mill-kalendarju? Deċiżjoni oħra li Ecclestone jaf ikollu jieħu fi żmien mhux imbiegħed hija dik relatata mal-futur tal-Gran Premju tal-Kanada. Dan hekk kif il-biljunarju Brittaniku mhuwiex kuntent bil-fatt li l-amministraturi ta' dan iċ-ċirkwit ma żammewx il-kelma tagħhom li jinvestu €28 miljun biex jiġu mmodernizzati l-paddock u l-infrastruttura ġenerali skont ftehim li kien iffirmat fl-2014. Dan l-investiment kellu jsir sal-2017, però Ecclestone qal li ċ-ċirkwit għadu mingħajr sponsor prinċipali. Għaldaqstant, mingħajr dan id-dħul finanzjarju, huwa dubjuż kemm l-amministraturi taċ-ċirkwit se jirrispettaw l-istadenza miftehma fl-2014. Minħabba dan il-fatt, Ecclestone qal li l-kuntratt, li suppost kellu jwassal sal-2024, jista' jiġi xolt qabel iż-żmien. Minkejja li l-Gran Premju tal-Kanada huwa appuntament stabbilit fil-kalendarju, ma tkunx l-ewwel darba li dan jitneħħa mix-xena fuq kwistjoni ta' din ix-xorta. Dan hekk kif fl-2009 it-tellieqa ġiet imħassra minħabba kwistjoni relatata mal-iżvilupp taċ-ċirkwit. Il-futur tal-McLaren Fl-aħħar, ta' min isemmi l-futur tal-McLaren u s-sewwieqa tagħhom. Fernando Alonso, li huwa marbut mat-tim sal-aħħar tal-istaġun li ġej, sostna li hu qiegħed jistenna li t-tim minn Woking ikun kompetittiv fl-2017. Dan għaliex it-tibdil fir-regolamenti tekniċi li se jiġu implimentati s-sena d-dieħla se jagħtu l-opportunità lit-timijiet illi jkomplu jiżviluppaw il-vetturi tagħhom tul l-istaġun kollu. B'hekk, id-distakki kbar bejn it-timijiet se jkunu jistgħu jitnaqqsu b'faċilità akbar minn kif isir attwalment. Però, għadu mhuwiex ċar jekk Jenson Button huwiex se jagħmel parti minn dan il-futur. Dan ikkonfermah is-sewwieq Brittaniku stess li qal li għadu ma ddiskutiex kuntratt ġdid mal-McLaren. Attwalment, jidher li l-kandidat ewlieni li joħodlu postu huwa s-sewwieq ta' riserva Stoffel Vandoorne. Madankollu, dan ma jfissirx li Button se jsib ruħu mingħajr post fl-isport hekk kif hemm għejdut persistenti li huwa jista' jingħaqad mal-Williams.